Nyílt E-mail
(2010. június 13.)
 	
Tisztelt MEE Tényfeltáró Bizottsága!
Tisztelt Történész-, és Sorozatszerkesztő Asszony!
Kedves Katalin!

Egy kedves lelki testvéremtől kaptam kölcsön a Luther Kiadónál napvilágot látott Háló 1. című dokumentumkötetet. A kötet 297. oldalon, Kertész Botond történész/tudományos munkatárs úr tollából származó zsinati előterjesztésben (2008. április 29.) többek között ez olvasató:
„Két évvel ezelőtti jelentésünkben neveztünk meg négy lelkészt, aki az akkori adataink szerint bizonyíthatóan dolgozott az állambiztonságnak. (…) Blázy Árpád titkosszolgálati tevékenységét Mirák Katalin mutatja be részletesen. (…) Ezek a hosszabb elemzések jelentik a tényfeltáró bizottság munkájának valódi értelmét.”

Kedves Katalin és Botond!

Soha semmilyen titkosszolgálati tevékenységet nem folytattam! Kíváncsi lennék, hogy milyen forrásokból sikerült mégis ezzel kapcsolatos adatokra lelniük Önöknek, s azt bármilyen előzetes szóbeli megkeresésem nélkül, – mint képzett történészek – egyházunk zsinatának asztalára is letenni?! 
Azontúl, hogy kiadványukkal sikerült nevemet beszennyezniük, mindez számomra alapjaiban kérdőjelezi meg annak hitelességét.

Nagy szeretettel kérném azért Önöket, tisztelt Szerkesztő Asszony és tisztelt Tudományos Munkatárs Úr, hogy a Háló (1.) című kiadvány még el nem adott példányaiban a megfelelő helyreigazítást mielőbb megtenni szíveskedjenek! Kérném továbbá, hogy a későbbi történészekre, kutatókra való tekintettel törvényhozó zsinatunk jegyzőkönyveiben is a megfelelő javításokat – jegyzőkönyvkiegészítés-pontosítás formájában – zsinatunk elnökségénél mielőbb szorgalmazni szíveskedjenek. Amennyiben erre nem kerül sor, kénytelen-kelletlen jogorvoslattal fogok élni. 
Remélem, a Mindenható megkíméli Önöket attól, hogy az Önök nevét valamikor is hasonló módon ország-világ előtt rágalmazzák és lejárassák.
Megváltó Urunk végtelen irgalmába ajánlva szeretett egyházunkat, várom válaszukat,
s vagyok tisztelettel:
(ifj.) Dr. Blázy Árpád 
ev. lelkész (Kelenföld)

Ui.: Egyéb téves asszociációk végett még csak annyit, hogy édesapám, (id.) Dr. Blázy Árpád nyugdíjas zalaegerszegi gyógyszerész.
Ill.: Legyenek szívesek a T. Bizottság postacímét is megírni, hogy fenti soraimat hagyományos postai úton, saját kézjegyemmel hitelesítve is eljutathassam Önökhöz.